'Met die eerste oogopslag is die digbundel ’n verrassing. Hier word uit twee monde gepraat. Carina van der Walt en Willy Martin se eie stemme resoneer in ’n heg gekonstrueerde bundel. Die vernuftige visuele aanbod van elke afdeling laat die leser ’n tweegesprek vermoed. Nuuskieriges word uitgenooi om saam met die twee digters op reis te gaan. Op die reis word daar gedig, ver-taal en ontdek. Mense en plekke is kernmomente in die bundel. Ithaka is die tuiskoms van Griek en Jood. Daar is ook die uitsig in die treinreis op NIEMANDSLAND. Hierdie gedigte is padkos en soos soetvye op die tong. Onderstrominge in die bundel verskyn soms soos ligte rimpelings, ontroer en ontglip dan weer die aandag. Die twee digters soek soos hande na mekaar op die voetspoor van die Franse digter Yves Bonnefoy. Soms vind hulle mekaar rakelings. Die digters wissel nie net gedagtes nie, maar skep ook gedigte in andersmanstaal. Die Kaap is in die bundel weer Hollands! Selfs Griekwa en Fries kry plek in die reissak. Dit is ’n ryk geskakeerde bundel wat oor taalgrense heenreis.' – Cas Vos